เอกสารแนบ 3

รายงานคณะกรรมการตรวจสอบประจำปี 2555

คณะกรรมการตรวจสอบของบริษัท บางสะพานบาร์มิล จำกัด
(มหาชน)ได้รับการแต่งตั้งจากที่ประชุมคณะกรรมการบริษัท ครั้งที่ 8/2555 เมื่อวันที่ 24 สิงหาคม
2555 ประกอบด้วยกรรมการที่เป็นอิสระจำนวน 3 ท่าน มีวาระในการดำรงตำแหน่ง 3 ปี
ตั้งแต่วันที่ 27 สิงหาคม 2555 ถึงวันที่ 26 สิงหาคม 2558 ประกอบด้วย

1. นายคมกริช ประชากริช ประธานกรรมการตรวจสอบ

2. นายชรินทร์ หาญสืบสาย กรรมการตรวจสอบ

3. นายยรรยง พวงราช กรรมการตรวจสอบ

คณะกรรมการตรวจสอบได้ปฏิบัติงานภายใต้ขอบเขต หน้าที่
และความรับผิดชอบที่ได้รับมอบหมายจากคณะกรรมการบริษัทฯ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย ตลอดจนให้คำแนะนำในเรื่องต่างๆ
ที่เกี่ยวข้อง ซึ่งได้รับความร่วมมืออย่างดีจากฝ่ายบริหาร ผู้ตรวจสอบภายในและผู้สอบบัญชีของบริษัท
โดยในรอบปี 2555 คณะกรรมการตรวจสอบได้มีการประชุมร่วมกันจำนวน 5 ครั้ง และในปี 2556
จนถึงวันที่รายงานอีก 1 ครั้ง โดยได้ประชุมร่วมกับผู้บริหาร
ผู้ตรวจสอบภายในและผู้สอบบัญชีตามความเหมาะสม
รวมถึงการเข้าประชุมกับผู้สอบบัญชีโดยไม่มีฝ่ายจัดการปีละ 1 ครั้ง ซึ่งสรุปสาระสำคัญได้ดังนี้

1.  การสอบทานให้บริษัทมีรายงานทางการเงินอย่างถูกต้องและเพียงพอ

    คณะกรรมการตรวจสอบได้ทำการสอบทานงบการเงินระหว่างกาลและงบการเงินประจำปี
    2555 ของบริษัทร่วมกับฝ่ายจัดการและผู้สอบบัญชี ได้มีการสอบถามและรับฟังคำชี้แจงต่างๆ
    รวมทั้งให้คำเสนอแนะและให้ข้อคิดเห็นในประเด็นต่างๆ
    ที่เกี่ยวกับรายงานทางการเงินของบริษัทอย่างเพียงพอ
    ก่อนนำเสนอคณะกรรมการบริษัทเพื่อพิจารณาอนุมัติให้เปิดเผยผ่านตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์
    คณะกรรมการตรวจสอบเห็นว่ารายงานทางการเงินนี้
    มีความถูกต้องและเปิดเผยข้อมูลอย่างเพียงพอตามที่ผู้สอบบัญชีรับรอง เป็นที่เชื่อถือได้

2.  การสอบทานให้บริษัทมีระบบการควบคุมภายใน
    และระบบการตรวจสอบภายในที่มีความเหมาะสมและมีประสิทธิภาพ
    รวมทั้งพิจารณาความเป็นอิสระของหน่วยงานตรวจสอบภายใน

    คณะกรรมการตรวจสอบได้ทำงานร่วมกับผู้ตรวจสอบภายในโดยดูแลสอบทานรายงานตามหลักเกณฑ์การตรวจสอบ
    ตลอดจนความเพียงพอของระบบการควบคุมภายใน
    และได้เสนอแนะให้ปรับปรุงแก้ไขให้มีความเหมาะสมแก่สภาพการณ์เพื่อให้เกิดประสิทธิผลตามแผน
    คณะกรรมการตรวจสอบเห็นว่าบริษัทมีระบบการควบคุมภายในและระบบการตรวจสอบภายใน
    ตลอดจนบุคคลากรของหน่วยงานที่มีความเหมาะสมเป็นที่เชื่อถือได้

3.  การสอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์ฯลฯ
    ข้อกำหนดของตลาดหลักทรัพย์และกฎหมายที่เกี่ยวข้องกับธุรกิจของบริษัท

    คณะกรรมการตรวจสอบได้มีการสอบทานข้อมูลตามที่ได้รับรายงานเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
    หลักเกณฑ์ของตลาดหลักทรัพย์ กฎระเบียบข้อกำหนด คำสั่งต่างๆ ของหน่วยงานภาครัฐ
    ตลอดจนกฎหมายอื่นๆ ที่เกี่ยวข้องกับธุรกิจของบริษัท
    เห็นว่าบริษัทได้มีการปฏิบัติตามกฎหมายอย่างถูกต้องครบถ้วน

    4.
    การสอบทานความเหมาะสมของระบบบริหารความเสี่ยงและมาตรการรองรับความเสี่ยงที่มีนัยสำคัญ
    คณะกรรมการตรวจสอบมีหน้าที่ในการทำความเข้าใจในวิธีประเมินความเสี่ยงของกิจการที่ผู้บริหารจัดให้มีมาตรการรองรับความเสี่ยงที่มีสาระสำคัญ
    พบว่าบริษัทมีความสามารถที่จะควบคุมบริหารความเสี่ยงที่แปรผันตามสภาพแวดล้อม
    ทั้งปัจจัยภายในและปัจจัยภายนอกตามสภาพเศรษฐกิจ กฎหมาย กฎข้อบังคับต่างๆ
    อย่างเหมาะสมและมีประสิทธิภาพเพียงพอ

    5. การสอบทานรายงานธุรกรรมทางการค้าของบริษัทกับบริษัทที่มีความเกี่ยวโยงกัน
    หรือรายการธุรกรรมที่อาจมีความขัดแย้งทางผลประโยชน์รวมถึงการเปิดเผยข้อมูลของรายการดังกล่าว

    คณะกรรมการเห็นว่ารายการดังกล่าวเป็นไปอย่างสมเหตุสมผลและเป็นประโยชน์สูงสุดต่อบริษัท
    รวมทั้งมีการเปิดเผยข้อมูลอย่างถูกต้องและครบถ้วน

  6. พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชี

  คณะกรรมการตรวจสอบได้พิจารณาผลการปฏิบัติงานในปีที่ผ่านมาของผู้สอบบัญชีของบริษัท
  โดยคำนึงถึงความน่าเชื่อถือ
  ความสามารถในการให้บริการและการให้คำปรึกษาในมาตรฐานการบัญชี
  การสอบบัญชีและการรับรองงบการเงินได้ทันเวลา
  และให้ความเห็นต่อคณะกรรมการบริษัทเพื่อเสนอขออนุมัติต่อที่ประชุมผู้ถือหุ้นในการแต่งตั้ง
  นางสาวสุพรรณี ตริยานันทกุล และ/หรือ นายณรงค์ พันตาวงษ์ และ/หรือ นายเติมพงษ์
  โอปนพันธุ์ แห่งบริษัท สำนักงาน เอินส์ท แอนด์ ยัง จำกัด เป็นผู้สอบบัญชีของบริษัทประจำปี
  2556 โดยมีค่าธรรมเนียมในการสอบบัญชีหนึ่งล้านเก้าหมื่นบาท

คณะกรรมการตรวจสอบได้ปฎิบัติหน้าที่ตามขอบเขตอำนาจหน้าที่ความรับผิดชอบที่ได้รับมอบหมายจากคณะกรรมการบริษัทด้วยความเป็นอิสระ
การแสดงความเห็นได้ยึดถือตามหลักความโปร่งใส สามารถตรวจสอบได้
ตามแนวทางหลักการกำกับดูแลกิจการที่ดีของตลาดหลักทรัพย์แห่งประเทศไทย

(นาย คมกริช ประชากริช)

ประธานคณะกรรมการตรวจสอบ